《次韵宾旸张考坞观茶花》
元代·方回

头上漉酒巾，吹风行攲斜。野径政自稳，世途殊未涯。

礼能致商皓，势足屈孟嘉。君身独自由，时到山人家。

播植话禾稻，绩纺询桑麻。侧闻此一坞，村酤亦易赊。

芙蓉万红萼，锦绣纷交加。掉头不肯顾，特往观茗葩。

嗅芳摘苦叶，咀嚼香齿牙。榷利至此物，谁为疲氓嗟。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。